text: Димитър Карбов: Няма да позволя да харижат Пристанище Варна за жълти стотинки – Maritime.bg – Морският портал
  Автор: Maritime.bg	 Публикувано на 01.10.2011 20:23 Обновено на: 01.10.2011 21:17
  Това заяви той при посещение в Пристанище Варна – Запад.
  Националистът беше посрещнат с радост и поздравен от неговите колеги и приятели. Карбов е дългогодишен пристанищен специалист и в работата си като член на комисията по транспорт към Народното събрание единствен от народните представители е запознат с проблемите и възможностите за развитие на сектора.
  В хода на обиколката Карбов и екипът му се запознаха с настоящото състояние на порта, въведените нови подобрения включително оптимизация и модернизация на контейнерния терминал, както и проблемите, касаещи развитието на пристанището и посоката за развитие на град Варна в близко бъдеще.
  Основен аспект на разговорите с работниците и ръководството станаха изпреварващите ни конкурентни пристанища в черноморския регион, липсата на стратегия за развитие на сектора, предстоящото концесиониране на двете варненски пристанища.
  Хората ясно изразиха своето притеснение за работните си места, а също така и възмущението си от поредното правителство, което управлява страната ни днес с липсата на каквато и да е визия относно развитието и бъдещето на това толкова важно от геостратегически план пристанище за България, заемащо важно място в трансевропейските транспортни коридори.
  В края на срещата Димитър Карбов заяви, че като народен представител винаги е отстоявал интересите на морския бранш и ще продължава да го прави. Патриотът подчерта твърдо и категорично, че застава против целта на определени политически сили да съсипят и харижат варненското пристанище за жълти стотинки. От своя страна колегите му заявиха подкрепата си за него и му пожелаха успех в кандидат-кметската надпревара, а шефът на докерите – атакистът Нено Ненков, изрази надежда новият кмет на град Варна да се казва Димитър Карбов.